Diari Oficial de la Generalitat Valenciana


Sumari del DOGV 6494, del 04-04-2011 (2011/3829)

RESOLUCIÓ de 30 de març de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre l'Istitut de Turisme d'Espanya (Turespaña) i l'Agència Valenciana del Turisme per a la realització d'accions conjuntes de màrqueting de les destinacions i els productes turístics de la Comunitat Valenciana l'any 2011.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6494

Data del DOGV
:   04-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/3829


Data del document
:   30-03-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 30 de març de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre l'Istitut de Turisme d'Espanya (Turespaña) i l'Agència Valenciana del Turisme per a la realització d'accions conjuntes de màrqueting de les destinacions i els productes turístics de la Comunitat Valenciana l'any 2011.  
  
 [2011/3829]  
L'Istitut de Turisme d'Espanya (Turespaña) i l'Agència Valenciana del Turisme han subscrit, després de la tramitació prèvia reglamentària, el 25 de febrer de 2011, el Conveni de col·laboració per a la realització d'accions conjuntes de màrqueting de les destinacions i els productes turístics de la Comunitat Valenciana l'any 2011.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0273/2011, i que figura com a annex d'esta resolució.  
  
València, 30 de març de 2011.- La directora general del Secretariat del Consell: Mª Teresa Lleó Alonso.  
  
  
Conveni entre l'Institut de Turisme d'Espanya (Turespaña) i l'Agència Valenciana del Turisme per al desplegament d'accions conjuntes de màrqueting de les destinacions i productes turístics de la Comunitat Valenciana l'any 2011  
  
Intervenen  
D'una banda, Joan Mesquida Ferrando, qui intervé com a secretari general de Turisme i Comerç Interior i president de l'Institut de Turisme d'Espanya (Turespaña), segons nomenament pel Reial Decret 977/2010 de 23 de juliol (BOE de 27 de juliol) i en virtut de les competències que li atribuïx el Reial Decret 561/2009, de 8 d'abril (BOE de 22 d'abril), pel qual s'aprova l'Estatut de l'Institut de Turisme d'Espanya (Turespaña).  
I, de l'altra, Belén Juste Picón, consellera de Turisme i presidenta de l'Agència Valenciana del Turisme, qui intervé en nom i representació de esta última, entitat de Dret Públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i en l'article 3 del Decret 123/2007, de 27 de juliol, pel qual aprova el Reglament Orgànic i Funcional de la Conselleria de Turisme.  
La seua legitimació i representació per a este acte es deriven de la seua condició de consellera de Turisme, d'acord amb el que establix l'article 1 del Decret 13/2009, de 27 d'agost, del president de la Generalitat, pel qual es nomenen vicepresidents, consellers, secretari i portaveu del Consell, i a qui correspon ostentar la presidència de la citada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, trobant-se autoritzada per a la firma d'este Conveni en virtut del que disposa la lletra e del número 2 de l'esmentat article 5.  
  
Manifesten  
I. Que l'Institut de Turisme d'Espanya (Turespaña), en l'exercici de les competències que té atribuïdes en matèria de promoció turística en l'exterior, i en el marc del Pla del Turisme Espanyol Horitzó 2020, vol realitzar unes accions de màrqueting turístic que permeten millorar el posicionament de les destinacions turístiques espanyoles en els mercats internacionals i recolzar la comercialització dels productes turístics espanyols en l'exterior.  
II. Que la Comunitat Valenciana té entre els objectius prioritaris de promoció turística la realització d'accions de màrqueting per tal de millorar el posicionament de les destinacions i els productes de la Comunitat en els mercats turístics emissors.  
III. Que ambdues parts aprecien la necessitat de realitzar conjunta i coordinadament una campanya internacional de publicitat de les destinacions i els productes de la Comunitat Valenciana en els mercats internacionals, en concret de les marques turístiques de la Comunitat Valenciana (València Terra i Mar, Castelló, Benidorm i Costa Blanca). D'esta manera es podrà millorar l'eficàcia i rendibilitat dels pressuposts de màrqueting d'ambdues organitzacions.  
IV. En el sentit anterior les parts aprecien, igualment, la necessitat de coordinar-se amb altres entitats públiques i privades que pretenguen els mateixos fins, en concret les altres entitats públiques que gestionen les marques turístiques de la Comunitat Valenciana, així com els tour operadors, companyies aèries, sectors hoteler i d'hostaleria, empreses de receptiu, i la resta d'empreses que conformen el sector turístic.  
V. Que la planificació de les actuacions a realitzar ha de ser eficient i eficaç. Per a garantir-ho, les accions publicitàries hauran d'estar orientades a resultats, els quals hauran de poder ser mesurats en la mesura possible.  
Per tot això,  
  
Acorden  
  
Primer  
Realitzar accions conjuntes de publicitat i màrqueting dirigides a enfortir el posicionament de les destinacions i els productes turístics de la Comunitat Valencià l'any 2011 per un import de cinc milions cinc-cents mil euros (5.500.000 euros)  
El pressupost de les accions conjuntes de màrqueting serà assumit per les parts de la forma següent:  
- L'Institut de Turisme d'Espanya (Turespaña): dos milions set-cents cinquanta mil euros (2.750.000 euros)  
- L'Agència Valenciana del Turisme: dos milions set-cents cinquanta mil euros (2.750.000 euros)  
  
Tots els pressuposts establits són limitadors màxims i inclouen tot tipus de despeses i tributs.  
  
L'aportació d'ambdues parts està cofinançada pel Fons Europeu de Desenvolupament Regional (Feder), en el marc del Programa Operatiu de la Comunitat Valenciana 2007-2013 respectivament, per la qual cosa, en compliment de la normativa europea sobre informació i publicitat, les actuacions que es deriven del present Conveni hauran de complir les obligacions previstes en el Reglament (CE) 1083/2006 del Consell pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, el Reglament (CE) 1828/2006 de la Comissió, que fixa normes de desplegament per al Reglament (CE) 1083/2006 i el Reglament (CE) 1080/2006, i la resta de disposicions de la normativa europea en esta matèria.  
  
Segon  
En la campanya de publicitat s'utilitzaran visuals específics per a cada una de les quatre marques turístiques de la Comunitat Valenciana (València Terra i Mar, Castelló, Benidorm i Costa Blanca), dins de la línia creativa de la nova campanya de publicitat de Turespaña. Estos nous visuals utilitzaran el lay-out que utilitzarà l'Institut de Turisme d'Espanya (Turespaña) en les seues campanyes internacionals però amb titular i texts específics per a les destinacions i els productes turístics de la Comunitat Valenciana, incloent-hi el logo de l'Institut de Turisme de Espanya (Turespaña) i el que determine l'Agència Valenciana del Turisme. El cost de les noves creativitats que pogueren realitzar-se serà assumit per les parts i s'imputarà amb càrrec a la seua aportació arreplegada en la clàusula primera.  
L'Institut de Turisme d'Espanya (Turespaña) podrà utilitzar els visuals d'esta acció conjunta en la campanya general de publicitat internacional que realitze en 2011.  
  
Tercer  
Les accions de publicitat previstes en el present conveni podran coordinar-se amb les que realitzen les entitats que promocionen estos productes, amb càrrec als seus pressuposts. En estos casos el finançament de les accions es distribuirà entre l'Institut de Turisme d'Espanya (Turespaña), l'Agència Valenciana del Turisme, les altres entitats públiques de promoció de la Comunitat Valenciana, si fa el cas, i l'entitat corresponent, de manera que l'aportació d'esta última mai no serà inferior al 40%.  
  
Quart  
La campanya de publicitat serà sufragada per l'Institut de Turisme d'Espanya (Turespaña) amb càrrec al seu pressupost de publicitat, aplicació pressupostària 03-273-188E-758, de l'exercici 2011. Les dites accions podran executar-se a través de:  
- MPG, adjudicatària del procediment de contractació convocat per este organisme per a l'adjudicació de la contractació dels servicis relacionats amb la campanya internacional de publicitat i l'estratègia de màrqueting esportiu de l'Institut de Turisme d'Espanya (Turespaña) (expedient núm. 679091O9251/2010). Dita contractació s'efectuarà seguint les normes i procediments de la Llei 30/2007, de 30 d'octubre, de Contractes del Sector Públic. La subscripció d'este acord no suposarà cap increment de la despesa compromesa com a conseqüència de l'adjudicació del contracte corresponent al dit procediment.  
  
- McCann Erickson, adjudicatària del procediment de contractació convocat per este organisme per a la contractació de la creativitat de les campanyes internacionals de publicitat de l'Institut de Turisme d'Espanya (Turespaña) (expedient núm. 584537E4846/2009). Dita contractació s'ha efectuat seguint les normes i procediments de la Llei 30/2007, de 30 d'octubre, de Contractes del Sector Públic. La subscripció d'este acord no suposarà cap increment de la despesa compromesa com a conseqüència de l'adjudicació del contracte corresponent al dit procediment.  
- Double You, adjudicatària del procediment de contractació convocat per este organisme per a l'adjudicació de la contractació del servici de creativitat publicitària de les campanyes internacionals de publicitat online i d'altres accions de promoció complementàries de l'Institut de Turisme d'Espanya (Turespaña) (expedient núm. 132554R197/2010). Dita contractació s'efectuarà seguint les normes i procediments de la Llei 30/2007, de 30 d'octubre, de Contractes del Sector Públic. La subscripció d'este acord no suposarà cap increment de la despesa compromesa com a conseqüència de l'adjudicació del contracte corresponent al dit procediment.  
Els projectes d'inversió als quals podran imputar-se les accions anteriors seran els següents:  
2597.30.593.3098 Valor al client. Posicionament 2020. Campanya internacional de publicitat  
3954.11.489.2047 Valor al client. Posicionament 2020. Campanya online  
  
Cinqué  
L'Agència Valenciana del Turisme sufragarà les accions previstes amb càrrec al Programa 23, Publicitat, subprograma 234, Campanya de Publicitat d'Imatge Institucional, del capítol II dels Pressuposts de l'Agència Valenciana del Turisme per a 2011.   
Estes accions seran dutes a terme a través de l'empresa Media Planning Group, (MPG) amb qui l'Agència Valenciana del Turisme formalitzarà el corresponent contracte. MPG és l'empresa adjudicatària del procediment de contractació convocat per l'Institut de Turisme d'Espanya (Turespaña) per a la contractació dels servicis relacionats amb la campanya internacional de publicitat i l'estratègia de màrqueting esportiu de l'Institut de Turisme d'Espanya (Turespaña) (expedient núm. 637471E8302/2010). Esta contractació s'ha efectuat seguint les normes i procediments de la Llei 30/2007, de 30 d'octubre, de Contractes del Sector Públic.   
L'aportació de l'Agència Valenciana del Turisme a este conveni no suposarà en cap cas increment del preu dels contractes entre les empreses anteriors i Turespaña, referits en la clàusula quarta.  
  
Sisé  
Per a garantir i supervisar la bona marxa de l'execució del present acord les parts acorden constituir una Comissió Tècnica de Seguiment, la composició i funcionament de la qual serà establida de mutu acord entre les dues parts.  
En esta Comissió podran participar representants de les diferents marques turístiques i de les associacions o entitats més representatives del sector turístic de la Comunitat Valenciana, per mutu acord de les parts firmants del present conveni. La seua participació donarà dret a veu i no a vot en la presa de decisions, excepte en els supòsits en què s'adherisquen al present conveni I, en este cas, el seu grau de participació es determinarà en l'addenda corresponent.  
  
Seté  
El present conveni entrarà en vigor l'endemà de la seua firma i la seua vigència finalitzarà el 31 de desembre de 2011.  
  
Vuité   
El present conveni s'enquadra en l'article 4.1 c) de la Llei 30/2007, de 30 d'octubre, de Contractes del Sector Públic, pel qual s'aprova el Text Refós de la Llei de Contractes de les Administracions Públiques, i per tant, exclòs de la seua aplicació directa, si bé s'aplicaran els principis de la dita Llei per a resoldre els dubtes i llacunes que puguen presentar-se.  
L'orde jurisdiccional contenciós administratiu serà el competent per a resoldre les controvèrsies que sorgisquen entre les parts.   
  
València, 25 de febrer de 2011  
  
El secretari general de Turisme i Comerç Interior i president de l'Institut de Turisme d'Espanmya (Turespanya): Joan Mesquida Ferrando   
  
La consellera de Turisme i presidenta de l'Agència Valenciana de Turisme: Belén Juste Picón